KOMISSION KERTOMUS EUROOPAN PARLAMENTILLE JA NEUVOSTOLLE SEURANTAKERTOMUS TOISEN SUKUPOLVEN SCHENGENIN TIETOJÄRJESTELMÄN (SIS II) KEHITTÄMISESTÄ Heinäkuu 2011 - joulukuu 2011 /* COM/2012/0334 final */





SISÄLLYSLUETTELO 1........... Johdanto........................................................................................................................ 3 2........... Hankkeen tilanne............................................................................................................ 3 2.1. Edistyminen viitejakson aikana................................................................................................ 3 2.2. Tekniset puitteet hankkeen päättämistä varten......................................................................... 4 2.3. Toisen välitavoitetestin valmistelut........................................................................................... 5 2.4. Kattavan testin valmistelut...................................................................................................... 6 2.5. Siirtymisen valmistelut............................................................................................................. 6 2.6. SIS II -verkko....................................................................................................................... 7 2.7. Operatiivinen hallinnointi......................................................................................................... 8 2.8. Turvallisuus............................................................................................................................ 8 3........... Hallinnointi...................................................................................................................... 8 3.1. Rahoitus................................................................................................................................ 8 3.2.1. SIS II -ohjelman hallintoneuvosto...................................................................................... 10 3.2.2. SIS–VIS-komitea (SIS II)................................................................................................ 10 3.2.3. Kansalliset suunnittelutoimet ja niiden koordinointi.............................................................. 10 3.2.4. Neuvosto.......................................................................................................................... 11 3.2.5. Euroopan parlamentti........................................................................................................ 11 4........... Seuraavan kertomuskauden ensisijaiset tavoitteet........................................................... 11 5........... Päätelmät..................................................................................................................... 12 1. Johdanto Tässä seurantakertomuksessa kuvataan vuoden 2011 toisella vuosipuoliskolla tehtyä työtä toisen sukupolven Schengenin tietojärjestelmän (SIS II) kehittämiseksi ja SIS 1+ ‑järjestelmästä SIS II:een siirtymisen valmistelemiseksi. Kertomus esitetään neuvostolle ja Euroopan parlamentille siirtymisestä Schengenin tietojärjestelmästä (SIS 1+) toisen sukupolven Schengenin tietojärjestelmään (SIS II) 24 päivänä lokakuuta 2008 annetun neuvoston asetuksen (EY) N:o 1104/2008[1] 18 artiklan ja samasta asiasta 24 päivänä lokakuuta 2008 tehdyn neuvoston päätöksen 2008/839/YOS[2] 18 artiklan mukaisesti. 2. Hankkeen tilanne 2.1. Edistyminen viitejakson aikana Vuoden 2010 lopulla ja vuoden 2011 alkupuoliskolla tapahtui huomattavan paljon sekä SIS II:n keskusjärjestelmän että jäsenvaltioiden tasolla, kun täytäntöön pantiin lopulliset tekniset eritelmät, joiden avulla hallitaan keskusjärjestelmän ja kansallisten järjestelmien välistä vuorovaikutusta. Tämä oli edellytys hankkeen teknisen kehityksen päätökseen saamiselle. Keskusjärjestelmän ja kansallisten järjestelmien yhteensopivuuden intensiivinen testaus edistyi vuoden 2011 toisella puoliskolla tasaisesti. Muiden vastaavanluonteisten tietotekniikkahankkeiden tapaan intensiivisen testauksen yhteydessä ilmeni joitakin ongelmia sekä keskusjärjestelmän tasolla että kansallisella tasolla. Ongelmat liittyivät kolmeen avainalueeseen: i) Kansallisella tasolla monissa jäsenvaltioissa ilmeni ongelmia tai viivästyksiä laajennetun yhteensopivuustestauksen (Compliance Tests Extended, CTE) aikana. Jotta voitiin myöntää lisää testausaikaa tai ottaa huomioon testauksen myöhäinen aloitus, laajennettua yhteensopivuustestausta koskevaa määräaikaa oli pidennettävä. ii) Keskustasolla keskusjärjestelmän hyväksyntätestien (Central System Qualification Tests, CSQT) suorittaminen ilman jäsenvaltioita vei kauemmin kuin alun perin oli suunniteltu. Vaikutus kokonaisaikatauluun saatiin kuitenkin kurottua kiinni pian tämän jälkeen. iii) SIS II -hankkeeseen ei ollut käytettävissä riittävästi varoja Ranskan tietokeskuksessa Strasbourgissa (Schengenin keskustietojärjestelmä C.SIS). Tämä käynnisti pitkät keskustelut 4. kesäkuuta 2009 annetuissa neuvoston päätelmissä toisen välitavoitetestin suorittamisen yhteydessä kuvattujen SIS 1+ -testausvälineiden valmistelusta ja validoinnista ajallaan. Kysymys aiheutti huolta, koska se voisi johtaa joko kokonaisaikataulun viivästymiseen, jonka vaikutuksia ei voida lieventää, tai tarpeeseen luopua SIS 1+ -välineistä. Komissio on työskennellyt näiden kysymysten ratkaisemiseksi yhdessä jäsenvaltioiden asiantuntijoiden kanssa sekä SIS II -ohjelman hallintoneuvoston että SIS–VIS-komitean yhteydessä. Tarkoituksena on ollut löytää ongelmien vaikutusten lieventämiseksi ratkaisu, joka mahdollistaisi muun muassa sen, että hankkeen sidosryhmät pystyvät pitämään käyttöönottopäivän vuoden 2013 ensimmäisellä neljänneksellä. Jäsenvaltioiden laaja enemmistö kannatti ehdotettua ratkaisua. 2.2. Tekniset puitteet hankkeen päättämistä varten Testit Tähän kertomusjaksoon mennessä SIS II -hanke oli saavuttanut vaiheen, jossa voitiin suorittaa useita perusteellisia testauksia, jotta sekä kansallisten että keskusjärjestelmien voitaisiin todeta toimivan vakaasti, asianmukaisesti ja tehokkaasti. Tarkoituksena oli testata kansallisten järjestelmien ja keskusjärjestelmän komponentteja ensin erikseen (tämän kertomusjakson aikana), ja sen jälkeen yhdessä (seuraavasta kertomusjaksosta alkaen). Sen jälkeen kun tarvittavat tekniset päivitykset oli toteutettu kansallisella tasolla, jäsenvaltiot ryhtyivät varmentamaan, että kansalliset järjestelmät vastaavat SIS II -järjestelmän eritelmiä laajennetun yhteensopivuustestausvaiheen aikana. Koska testausvaiheen toteuttaminen oli hitaampaa kuin kokonaisaikataulussa oli suunniteltu, vuoden 2012 aikana suoritetaan kansallisia lisätestejä. Lisäksi kansallisen tason sopimus- ja tekniset ongelmat estivät kahta jäsenvaltiota aloittamasta testejään vuonna 2011. Näiden viivästysten aiheuttamien ongelmien ratkaisemiseksi komissio aloitti testausaikojen dynaamisen hallinnan osoittamalla testausympäristöjä jäsenvaltioille heti kun niitä tuli saataville. Vaikka laajennetun yhteensopivuustestauksen viivästymisen ei katsottu vuoden 2011 lopulla olevan kriittistä hankkeen toteutuksen kannalta, kaikkien jäsenvaltioiden on saatettava laajennettu yhteensopivuustestaus päätökseen 24. toukokuuta 2012 mennessä, jotta järjestelmän kattava testaus päästään aloittamaan kokonaisaikataulun mukaisesti. Saman ajanjakson aikana oli tarkoitus toteuttaa keskusjärjestelmän hyväksyntätestit keskustasolla ilman jäsenvaltioita. Tämä testaus piti saada päätökseen syyskuun loppuun mennessä, mutta sen aikataulua muutettiin, ja se valmistui 14. joulukuuta 2011 mennessä. Viivästyksen syynä oli keskusyksikön ja varmistuskeskusyksikön välisessä yhteydessä ilmennyt ongelma, joka hidasti tietojen synkronointia ja vaihtoa kyseisten kahden yksikön välillä ja heikensi suorituskykyä. Ongelman poistamiseksi tarvittiin teknisiä mukautuksia. Mukautusten avulla voitiin taata, että varmistuskeskusyksikössä oli keskusyksikön häiriön varalta samat tiedot kuin keskusyksikössä. Mukautukset olivat luonteeltaan sellaisia, ettei niillä muutettu järjestelmän teknisiä vaatimuksia, kuten järjestelmän käytettävissä oloon, häiriönkestävyyteen ja suorituskykyyn liittyviä vaatimuksia, eikä niillä ollut vaikutusta kansallisiin järjestelmiin. Seuraavassa vaiheessa on tarkoitus suorittaa lisää keskusjärjestelmän hyväksyntätestejä useiden jäsenvaltioiden kanssa 16. tammikuuta 2012 alkaen koko vuoden 2012 ensimmäisen neljänneksen ajan. Kaikki kahdeksan testaukseen osallistuvaa jäsenvaltiota edistyivät yhteensopivuustestiensä toteutuksessa (edellytys pääsylle seuraavaan testivaiheeseen) niin hyvin, ettei ollut aihetta huoleen siitä, että keskusjärjestelmän hyväksyntätestejä jäsenvaltioiden kanssa ei päästäisi aloittamaan ajoissa. Kuten edellä todettiin, viivästysten sekä jäsenvaltioiden tasolla että keskustasolla aiheuttamat vaikutukset oli jo sisällytetty hankkeen aikatauluun. Komissio kartoitti yhdessä puheenjohtajavaltion ja SIS II -ohjelman hallintoneuvoston kanssa tapoja lieventää näiden viivästysten vaikutuksia, mukautua niihin tai korvata ne sen varmistamiseksi, että SIS II -järjestelmän käyttöönottopäivä pysyisi muuttumattomana. 2.3. Toisen välitavoitetestin valmistelut Toista välitavoitetestiä varten tehtiin huomattavasti valmistelutyötä useissa toimintalinjoissa. Erityisesti on mainittava, että viiteasiakirjalle, jossa esitetään yksityiskohtaiset tiedot merkityksellisistä testitapauksista, määriteltiin tavoiteajankohdaksi vuoden 2012 alku. Testitulosten validointia käsittelevä neuvoston työryhmä valtuutti toukokuussa 2011 (neuvoston kesäkuussa 2009 antamien päätelmien mukaisesti) SIS 1+ -toimeksisaajat ja Ranskan viranomaiset toteuttamaan tarpeelliset toimet sen varmistamiseksi, että Schengenin keskustietojärjestelmän mittausvälineet validoidaan ja saadaan käyttöön testiä varten. Syyskuussa 2011 Ranska (C.SIS) ja SIS 1+ -toimeksisaajat ilmoittivat työryhmässä, etteivät ne pystyisi validoimaan tai käyttämään välineitä toista välitavoitetestiä varten kokonaisaikataulussa määritetyssä laajuudessa ja määräajassa. Konkreettisten ratkaisujen löytämiseksi tähän ongelmaan puheenjohtajavaltio ja komissio järjestivät useita teknisiä kokouksia C.SIS- ja SIS 1+ ‑toimeksisaajien kanssa, ja asiasta keskusteltiin lisää neuvoston työryhmän tasolla. Kun SIS 1+ -välineitä ei siis saatu käyttöön, komissio ja jäsenvaltioiden asiantuntijat analysoivat kaikkia mahdollisia ratkaisuja. Suuri enemmistö kannatti käytettävissä olevien SIS II ‑välineiden hyödyntämiseen perustuvaa vaihtoehtoa (ts. kaksi testausvälinettä, jotka komission päätoimeksisaaja ja laadunvarmistuksesta vastaava toimeksisaaja kehittivät SIS II ‑hanketta varten). On syytä korostaa, että myös nämä SIS II ‑välineet mainittiin SIS 1+ ‑välineiden ohella erikseen kesäkuussa 2009 annetuissa neuvoston päätelmissä, ja niitä käytettiin jo onnistuneessa ensimmäisessä välitavoitetestissä. Lisäksi tämän ratkaisun mukaan tulevia testausvaiheita ja toimintoja oli tarkoitus järjestää uudelleen siten, että kansallinen testaus saataisiin päätökseen toukokuuhun 2012 mennessä ja toinen välitavoitetesti voitaisiin käynnistää huhtikuussa 2012. Tämä oli ratkaisu, jonka avulla voitaisiin parhaiten säilyttää hankkeen yhteiset tavoitteet: uskottavien testausten toteuttaminen, käyttöönottopäivän pitäminen vuoden 2013 ensimmäisellä neljänneksellä ja kielteisen vaikutuksen välttäminen SIS 1+ ‑järjestelmään vähentämällä C.SIS:n resursseihin kohdistuvia paineita. Suuri enemmistö SIS–VIS-komiteassa 7. marraskuuta 2011 kokoontuneista valtuuskunnista tuki tätä ratkaisua. Koska jotkut jäsenvaltiot olivat kuitenkin oikeus- ja sisäasioiden neuvostossa 13. joulukuuta 2011 edelleen huolissaan asiasta, komissio pyrki lujittamaan yhteistä kiinnostusta uskottavaan toiseen välitavoitetestiin kutsumalla kaikki jäsenvaltiot, joilla vielä oli epäilyksiä SIS II-välineiden eritelmien ja luotettavuuden suhteen, osallistumaan niiden validointiin. Tästä huolimatta testausvälineet, jotka Ranska on kehittänyt SIS 1+:aa varten, voidaan säilyttää myöhempiä testejä varten, jos ne saadaan käyttöön. 2.4. Kattavan testin valmistelut Siirtymisestä annetuissa säädöksissä todetaan kattavan testin[3] tarkoituksena olevan erityisesti vahvistaa, että komissio ja SIS 1+ -järjestelmään osallistuvat jäsenvaltiot ovat toteuttaneet SIS II -tietojen käsittelyä varten tarvittavat tekniset järjestelyt, ja osoittaa, että SIS II:n suoritustaso vastaa vähintään SIS 1+:lla saavutettua tasoa. Näin ollen kertomusjaksolla käytiin huomattavaa keskustelua asiasta ja aloitettiin kattavaa testiä koskevan suunnitelman valmistelu. Sitä tarkastellaan perusteellisesti ja hiotaan edelleen vuoden 2012 ensimmäisellä puoliskolla tarkoituksena suorittaa kattava testi vuoden 2012 toisella puoliskolla ennen siirtymistä koskevia toimintoja. 2.5. Siirtymisen valmistelut Muuntimen testaus Jotta siirtyminen SIS 1+:sta SIS II:een onnistuisi, perustetaan väliaikainen siirtymäarkkitehtuuri. Kyseiseen arkkitehtuuriin sisällytetään muunnin, joka muuntaa tietoa nykyisen C.SIS-järjestelmän ja SIS II ‑keskustietojärjestelmän välillä kumpaankin suuntaan ja synkronoi C.SIS ja SIS II ‑keskustietojärjestelmät, kunnes jäsenvaltiot ovat siirtyneet uuteen järjestelmään[4]. Tällaista siirtymäarkkitehtuurin keskeistä osaa on testattava huomattavasti. Tätä varten tarvittiin SIS 1+ ‑testausympäristö. Koska C.SIS:stä ei saatu käyttöön tällaista ympäristöä, kuten alun perin oli suunniteltu, komission oli hankittava uusi ympäristö ja suoritettava useita testejä ja validoitava ne. Muunnin itse läpäisi tuotantolaitoksen hyväksymistestit lokakuussa 2011. Hyväksymisen jälkeen muunnin otettiin käyttöön Strasbourgissa, ja sitä testattiin suhteessa SIS II:een (järjestelmäratkaisun testaaminen – SIS II) odotettaessa SIS 1+:n lisätestausta. Lisäksi komissio asensi tarvittavat SIS 1+ ‑tiedonvälityskomponentit muuntimeen ja testasi niitä, mikä on välttämätön vaihe ennen muuntimen liittämistä SIS 1+ ‑järjestelmään. Muuntimen liittämistä testiympäristöön valmisteltiin vuoden 2012 alkua varten. Muunninta testataan vuoden 2012 alkupuoliskolla suhteessa SIS 1+ -järjestelmään (hyväksyntätestit), jotta muunninta voitaisiin testata suhteessa molempiin järjestelmiin samanaikaisesti kesällä 2012. Tämä työ on esivaihe jäsenvaltioiden kanssa suoritettaville siirtymäharjoituksille. Harjoitusten jälkeen seuraava vaihe on tietojen siirto SIS I ‑järjestelmästä SIS II ‑järjestelmään vuoden 2013 alussa. Siirtymisen suunnittelu SIS–VIS-komitea antoi 23. helmikuuta 2011 myönteisen lausunnon kolmesta tärkeästä siirtymistoimia koskevasta asiakirjasta, jotka ovat SIS II -siirtymissuunnitelma, testausstrategia sekä testaussuunnitelma. Siirtymissuunnitelma on laadittu siten, että se täyttää jäsenvaltioiden tekniset tarpeet ja vastaa niiden kannattamaa teknistä lähestymistapaa. Tällainen lähestymistapa ei kuitenkaan ollut täysin yhdenmukainen siirtymissäädösten kanssa. Komissio aikoo ehdottaa vuoden 2012 alkupuolella säädöskehyksen muuttamista siten, että lainsäädäntöön tehdään teknisen lähestymistavan edellyttämät muutokset. Jäsenvaltioilla on edelleen painava vastuu sen varmistamisesta, että tiedon laatuun liittyviin seikkoihin kiinnitetään huomiota. SIS II -järjestelmään voidaan siirtää vain tietoja, jotka täyttävät SIS 1+ -järjestelmän tiedon laatuvaatimukset. Tiedot, jotka eivät täytä näitä laatuvaatimuksia, on ”puhdistettava” ennen niiden siirtämistä SIS II -järjestelmään, sillä niitä ei voida siirtää, jos ne eivät ole yhteensopivassa muodossa. Puheenjohtajavaltio Puola otti tietojen puhdistamisen vuoden 2011 toisen puoliskon painopistealaksi. Nimenomaan tätä kysymystä käsitelleessä kokouksessa esiteltiin lähestymistapoja, joita eri jäsenvaltiot olivat soveltaneet tähän tärkeään työhön. Komissio työskentelee tiiviissä yhteistyössä jäsenvaltioiden kanssa laatiessaan siirtymistä koskevaa käsikirjaa. Siinä esitetään yksityiskohtaisesti toimenpiteet, jotka oli hahmoteltu siirtymissuunnitelmassa. Käsikirjassa määritellään koko prosessia koskevat tehtävät ja vastuualueet ja esitetään yksityiskohtainen aikataulu todellisten SIS-tietojen siirtämiselle. Työ aloitettiin joulukuussa 2011, ja se on saatettava loppuun vuoden 2012 loppuun mennessä. Jäsenvaltiot ottivat työryhmien kokouksissa esille SIRENE-toiminnan siirtämistä koskevan kysymyksen. Kyse on siirtymisestä jäsenvaltioiden nykyisistä SIS 1+ SIRENE ‑toimistojärjestelmistä uusiin SIS II SIRENE -järjestelmiin. Siirtymissäädöksissä säädetään, että SIS 1+ -järjestelmään osallistuvien jäsenvaltioiden on suoritettava lisätietoja koskeva testi (toiminnalliset SIRENE-testit)[5]. Komissio tuki jäsenvaltioita niiden valmistellessa SIRENE-toimistojen välisen tiedonvaihdon teknisten eritelmien tarkistamista, joka oli tarkoitus toteuttaa vuoden 2012 alkupuoliskolla. 2.6. SIS II -verkko SIS II -hankkeeseen kuuluu sellaisen maiden välisen tietoliikenneverkon luominen, joka täyttää saatavuuteen, tietoturvaan, maantieteelliseen kattavuuteen ja palvelutasoon liittyvät vaatimukset ja mahdollistaa tiedonsiirron keskusjärjestelmän ja kansallisten järjestelmien välillä. Jäsenvaltioilla on operatiivisia tarkoituksia varten kansallisten rajapintojen pää- ja varmuusjärjestelmät. Kertomusjakson aikana useiden jäsenvaltioiden rajapintojen varmuusjärjestelmät aktivoitiin uudelleen. Tarkoituksena oli valmistautua testeihin, joihin liittyy siirtyminen pääjärjestelmästä varmuusjärjestelmään tai päinvastoin. Tämän uudelleenaktivointiprosessin on tarkoitus jatkua vuoden 2012 puolelle. SIS II -perussäädöksissä kuvataan viestintäinfrastruktuuri, joka on kehitetty SIS II -tietoja ja SIRENE-toimistojen välistä tiedonvaihtoa varten[6]. Jäsenvaltioiden vahvistettua SIS II SIRENE -järjestelmän sähköpostin välityspalvelun tekniset eritelmät komissio saattoi hankintamenettelyt päätökseen. Sähköpostin välityspalvelu asennetaan vuoden 2012 alkupuoliskolla odotettaessa lisätietoja koskevia jäsenvaltioiden testejä. 2.7. Operatiivinen hallinnointi Neuvoston ja Euroopan parlamentin SIS II- ja VIS-säädösten hyväksymisen yhteydessä antamien yhteisten julkilausumien perusteella komissio ehdotti kesäkuussa 2009 vapauden, turvallisuuden ja oikeuden alueeseen liittyvien laaja-alaisten tietojärjestelmien operatiivisesta hallinnoinnista vastaavan viraston perustamista. Viraston perustamisasetus hyväksyttiin 25. lokakuuta 2011[7]. Virasto aloittaa toimintansa VIS- ja EURODAC-järjestelmien operatiivisen hallinnoinnin osalta 1. joulukuuta 2012 ja SIS II:n operatiivisen hallinnoinnin osalta sitten, kun kyseinen järjestelmä on otettu käyttöön. Myöhemmin viraston vastuulle voitaisiin antaa myös muita laaja-alaisia tietojärjestelmiä vapauden, turvallisuuden ja oikeuden alueella, jos asiasta säädetään asianomaisissa säädöksissä. 2.8. Turvallisuus SIS II -järjestelmän verkkoturvallisuuden lisäämistä koskevan tutkimuksen tulokset esiteltiin SIS–VIS-komitealle edellisellä kertomuskaudella. Tuolloin määritettiin yksi tekninen ratkaisu, joka täytti kaikki vaatimukset, ja tämän jälkeen aloitettiin pilottihanke. Tarvittavat laitteet hankittiin ja ensimmäinen vaihe toteutettiin valvotussa ympäristössä lokakuun ja joulukuun 2011 välisenä aikana. Kaikki ratkaisun käyttöönottoa koskevat tekniset vaihtoehdot validoitiin. Pilottihankkeen seuraava vaihe on lisätesti, johon tarvitaan osallistujiksi kolme vapaaehtoista jäsenvaltiota. Saksa ja Itävalta ovat jo ilmoittautuneet, yhtä vapaaehtoista etsitään vielä. Tavoitteena on päästä hyviin tuloksiin järjestelmän turvatoimien tarkastuksessa, joka järjestetään kesällä 2012. 3. Hallinnointi 3.1. Rahoitus SIS II -järjestelmän talousarvio Kertomuskauden loppuun mennessä komissio on sitonut talousarviomäärärahoja SIS II ‑hankkeeseen yhteensä 148 283 233 euroa vuodesta 2002. Niitä vastaavat sopimukset koskevat toteutettavuustutkimuksia, SIS II:n keskusjärjestelmän kehittämistä, tukitoimintoja ja laadunvarmistusta, SIS II -verkkoa, operatiivisen hallinnoinnin valmistelua Strasbourgissa, turvallisuutta, biometriikan valmistelua, viestintää ja asiantuntijoiden virkamatkakuluja. Mainitusta määrästä vuoden 2002 ja joulukuun lopun 2011 välisenä aikana oli maksettu 95 414 354 euroa. Tärkeimmät menoerät olivat kehittäminen (52 336 641 euroa), verkko (24 983 117 euroa), tukitoiminnot ja laadunvarmistus (9 492 497) sekä operatiivisen hallinnoinnin valmistelu Strasbourgissa ja Sankt Johann im Pongaussa (7 077 303 euroa). Talousarvion toteutuminen || Vuodesta 2002 joulukuuhun 2011 || Heinäkuusta joulukuuhun 2011 (euroa) Sitoumukset || Maksut || Sitoumukset || Maksut Kehittäminen (HP/Stéria) || 80 593 047 || 51 072 141 || 134 184 || 16 204 913 Kehittäminen (Atos) || 3 535 041 || 1 264 500 || 3 535 041 || 1 264 500 Tukitoiminnot ja laadunvarmistus || 13 092 269 || 9 492 497 || 2 129 015 || 900 319 Verkko || 38 526 008 || 24 983 117 || 6 150 053 || 3 462 496 Operatiivisen hallinnoinnin valmistelu || 8 965 894 || 7 077 303 || 1 290 179 || 841 246 Turvallisuus || 1 358 310 || 217 712 || 4 027 || 0 Selvitykset / kuulemiset || 961 131 || 942 261 || 0 || 0 Tiedotuskampanja || 33 373 || 33 373 || 0 || 0 Asiantuntijoiden virkamatkakulut || 1 203 286 || 316 577 || 0 || 79 711 Muut || 14 874 || 14 874 || 0 || 0 YHTEENSÄ: || 148 283 233 || 95 414 354 || 13 242 499 || 22 753 185 Lisärahoitus jäsenvaltioiden toteuttamaan kehittämistoimintaan Neuvosto kehotti komissiota lokakuussa 2010 tekemään tarvittavat järjestelyt, jotta ulkorajarahastosta saadaan varoja tukemaan jäsenvaltioita kansallisten järjestelmien kehittämisen loppuun saattamisessa. Näin ollen ulkorajarahaston vuoden 2011 ohjelmatyön yhteydessä varoja kohdennettiin merkittävässä määrin uudelleen SIS II:n kansallisiin hankkeisiin. Useimmissa tapauksissa SIS II:een liittyviä taloudellisia lisätarpeita voitiin ottaa huomioon vuoden 2011 vuosiohjelmissa. Tämä ei kuitenkaan ollut mahdollista kahdeksan jäsenvaltion kohdalla, koska niiden määrärahat ulkorajarahastossa olivat rajalliset ja/tai koska oli tarpeen kattaa niiden vuosiohjelmien muita kiireellisiä ja yhtä strategisia painopistealueita. Sen vuoksi nämä tarpeet päätettiin kattaa yhteisön toimia koskevasta ulkorajarahaston osasta. Vuoden 2011 loppuun mennessä komissio ja kyseiset jäsenvaltiot olivat allekirjoittaneet kaikki avustussopimukset, ja näille jäsenvaltioille oli suoritettu 75 prosenttia kustakin avustuksesta kattava ennakkomaksu. 3.2. Projektinhallinta 3.2.1. SIS II -ohjelman hallintoneuvosto Muutetuissa siirtymissäädöksissä, jotka hyväksyttiin 3. kesäkuuta 2010, annetaan hallintoneuvostolle virallisesti asema SIS II:n keskusjärjestelmähankkeen neuvoa-antavana elimenä, jonka tehtävänä on edistää SIS II:n keskusjärjestelmähankkeen ja kansallisten SIS II -hankkeiden välistä johdonmukaisuutta[8]. Hallintoneuvostolla ei ole päätöksentekovaltaa eikä valtuuksia edustaa komissiota tai jäsenvaltioita. Hallintoneuvosto kokoontui kertomuskaudella 20 kertaa. 3.2.2. SIS–VIS-komitea (SIS II) SIS II -järjestelmän kehittämisessä komissiota avustaa SIS–VIS-komitea. Vuoden 2011 heinä- ja joulukuun välisenä aikana SIS–VIS-komitea kokoontui viisi kertaa käsittelemään SIS II ‑järjestelmään liittyviä teknisiä asioita. Siirtymisestä ja testauksesta tehtiin monia keskeisiä päätöksiä. SIS–VIS-komitean säännöllisten kokousten lisäksi järjestetään komitean työryhmien tapaamisia ja työpajoja, joissa keskustellaan teknisistä yksityiskohdista ja joihin osallistuu jäsenvaltioiden asiantuntijoita. Näissä kokouksissa keskitytään yleensä kysymyksiin, jotka koskevat yksittäisiä hanketuotoksia. · Testejä käsittelevä neuvoa-antava ryhmä (TAG) antaa SIS–VIS-komitealle lausunnon testien järjestämiseen, toteuttamiseen ja niiden tulosten tulkitsemiseen liittyvistä seikoista. Ryhmä kokoontui kertomuskaudella 23 kertaa. · Muutoshallinnasta vastaava asiantuntijaryhmä (CMB) antaa raportoitujen ongelmien luokittelua, laadullista määrittelyä ja korjausten vaikutuksia koskevia neuvoja. Koska keskusjärjestelmän päivitettyjen teknisten eritelmien hyväksymiseen oli käytetty merkittävästi voimavaroja vuosina 2010–2011 ja koska vaatimukset olivat näin ollen vakiintuneet, tämä työryhmä, joka niin ikään raportoi SIS–VIS-komitealle, ei kokoontunut virallisesti kertomuskaudella. Tällä kertomuskaudella ei järjestetty myöskään SIS II -siirtymistyöryhmän työpajoja eikä kokouksia. 3.2.3. Kansalliset suunnittelutoimet ja niiden koordinointi Jäsenvaltioiden kansallisista hankevastaavista on perustettu työryhmä antamaan neuvoja komission hanketyöryhmälle. Sen kokouksissa käsitellään suunnitteluun liittyviä yksityiskohtaisia kysymyksiä, riskejä ja toimintoja sekä hankkeen keskustasolla että kansallisella tasolla. Työryhmä kokoontui kertomuskaudella neljä kertaa. 3.2.4. Neuvosto Neuvostossa pidetyissä kokouksissa vallitsi kaiken kaikkiaan myönteinen ja yhteistyöhaluinen ilmapiiri. Koska hankkeen luonne on erittäin tekninen, komissio kiinnitti erityistä huomiota avoimuuteen, esimerkiksi osoittamalla yksityiskohtaisen kirjeen puheenjohtajavaltiolle marraskuussa 2011. Jos jäsenvaltiot halusivat lisäselvennystä erityisistä aiheista, komissio piti kahdenvälisiä kokouksia varmistaakseen, että löydetään yhteinen ymmärryksen perusta. Tähän pyritään aktiivisesti myös neuvoston SIS II -työryhmässä, jossa komissio on jäsenenä ja jonka avulla neuvosto saa yleiskäsityksen jäsenvaltiotason valmisteluista. Lisäksi jäsenvaltioissa tunnustettiin tarve tarkistaa keskeistä teknistä asiakirjaa, joka koskee tiedonvaihtoa SIRENE-toimistojen välillä, sekä luoda rakenne SIRENEn toiminnallisten testien suunnittelulle ja hallinnalle. Näitä tarkoituksia varten perustettiin tilapäistyöryhmät, joihin komissio kutsuttiin mukaan. Noudattaen neuvoston päätelmiä ja hankkeen kaikkien osapuolten toivetta täydellisestä avoimuudesta komissio tiedottaa neuvostolle säännöllisesti SIS II:n kokonaisaikataulun toteutuksesta ja keskusjärjestelmähankkeen kustannuksista. Komissio osallistuu Schengenin tietojärjestelmästä vastaavien neuvoston valmisteluelinten kokouksiin ja kaikkiin ministerineuvoston istuntoihin, joiden esityslistalla on SIS II. Komissio on antanut kertomuksia SIS II -hankkeen tilanteesta ja hankkeen seuraavista vaiheista. Komissio myös julkaisee viikoittain tiedotteen, jossa esitetään yhteenveto teknisistä edistysaskeleista hankkeessa mukana oleville kansallisen tason toimijoille. 3.2.5. Euroopan parlamentti Euroopan parlamentti päätti vuoden 2011 lopulla ottaa osan EU:n yleisessä talousarviossa SIS II -hankkeeseen osoitetuista määrärahoista varaukseen. Komissio pitää Euroopan parlamentin ajan tasalla SIS II:n tilanteesta. SIS II -säädösten mukaisten raportointivelvollisuuksien[9] täyttämisen lisäksi komissio on toimittanut Euroopan parlamentille lisätietoja talous-, sopimus- ja aikatauluasioista sekä hankkeen tilanteesta osana keskusteluja, joissa käsiteltiin SIS II -hankkeen vuoden 2011 määrärahojen varauksesta vapauttamista. Komissio vastasi myös seitsemään parlamentin kysymykseen, jotka liittyivät SIS-järjestelmään. 4. Seuraavan kertomuskauden ensisijaiset tavoitteet Seuraavan kertomuskauden (vuoden 2012 tammikuusta kesäkuun loppuun) seitsemän ensisijaista toiminta-alaa ovat seuraavat: · laajennetun yhteensopivuustestauksen saattaminen loppuun kansallisella tasolla · keskusjärjestelmän hyväksyntätestien saattaminen loppuun jäsenvaltioiden kanssa · väliaikaisten järjestelmänhyväksyntätestien (Provisional System Acceptance Tests, PSAT) valmistelu ja suorittaminen · toisen välitavoitetestin valmistelu ja suorittaminen · kattavan testin valmistelu · turvallisuutta koskeva pilottihanke ja sen jälkeisen testauksen ja tarkastuksen valmistelu · SIS II SIRENE -järjestelmän sähköpostin välityspalvelun asentaminen odotettaessa lisätietoja koskevaa jäsenvaltioiden testiä. 5. Päätelmät Kuten intensiivisen testausjakson aikana on odotettavissakin, esille nousi sekä keskusjärjestelmään että kansallisiin järjestelmiin liittyviä ongelmia, jotka oli ratkaistava. Ongelmat pystyttiin kuitenkin käsittelemään ja ratkaisemaan yhteistyöhön ja käytännölliseen lähestymistapaan perustuvalla toimintatavalla, ja SIS II -hanke pysyy sovituilla raiteilla. Nämä toimet loivat perustan vuoden 2012 aikana suoritettaville erittäin tärkeille testeille, toisin sanoen väliaikaisille järjestelmänhyväksyntätesteille, toiselle välitavoitetestille ja kattavalle testille. Kansallisella tasolla jäsenvaltiot varmistavat vuoden 2012 ensimmäisen puoliskon aikana edelleen, että ne voivat käyttää uuden SIRENE-järjestelmän sähköpostin välityspalvelun asentamista testatakseen lisätietojen vaihtamista jäsenvaltioiden välillä. Komissio ja jäsenvaltiot jatkavat yhteistyötä varmistaakseen, että SIS II vastaa vaatimuksia, joiden edellytetään täyttyvän kesäksi 2012 suunnitellussa järjestelmän turvatoimien tarkastuksessa. Lisäksi jatketaan SIS 1+:sta SIS II:een siirtymisen valmistelua muuntimelle jo suoritettujen testien pohjalta. Liite I SIS–VIS-komitean (SIS II) kokoukset ja työryhmäkokoukset Kertomusjakson aikana järjestetyt kokoukset HEINÄKUU 2011 12, 19, 25 || SIS II -ohjelman hallintoneuvosto 18 || SIS II -siirtymistyöryhmä 26 || Kansallisten SIS II -hankevastaavien kokous 26 || SIS–VIS-komitea (SIS II:n tekninen rakenne) 11 || SIS II -testausstrategian työpaja 4, 18, 25 || SIS II:n testauksen neuvoa-antavan työryhmän kokous ELOKUU 2011 2, 9, 22 || SIS II -ohjelman hallintoneuvosto 23 || Kansallisten SIS II -hankevastaavien kokous 23 || SIS–VIS-komitea (SIS II:n tekninen rakenne) 1, 15, 22 || SIS II:n testauksen neuvoa-antavan työryhmän kokous SYYSKUU 2011 2, 9, 16, 22, 30 || SIS II -ohjelman hallintoneuvosto 23 || SIS–VIS-komitea (SIS II:n tekninen rakenne) 23 || Kansallisten SIS II -hankevastaavien kokous 29 || SIS II:n testauksen neuvoa-antavan työryhmän kokous 22 || SIS II:n yhteensopivuustestauksen (laajennettu) testaussuunnitelmakuvauksia käsittelevä työpaja 24 || SIS II -siirtymistyöryhmä LOKAKUU 2011 6, 13, 27 || SIS II -ohjelman hallintoneuvosto 5, 12, 19, 26 || SIS II:n testauksen neuvoa-antavan työryhmän kokous MARRASKUU 2011 10, 18, 24 || SIS II -ohjelman hallintoneuvosto 25 || SIS–VIS-komitea (SIS II:n tekninen rakenne) 25 || Kansallisten SIS II -hankevastaavien kokous 17 || SIS II -siirtymistyöryhmän kokous 12, 17, 24, 31 || SIS II:n testauksen neuvoa-antavan työryhmän kokous JOULUKUU 2011 1, 8, 15, 28 || SIS II -ohjelman hallintoneuvosto 23 || SIS II – laajennettua yhteensopivuustestausta käsittelevä työpaja 29 || SIS–VIS-komitea (SIS II:n tekninen rakenne) 29 || Kansallisten SIS II -hankevastaavien kokous 7, 14, 21 || SIS II:n testauksen neuvoa-antavan työryhmän kokous SIS–VIS-komitean (SIS II) kokoukset ja työryhmäkokoukset b) Seuraavalle kertomuskaudelle alustavasti suunnitellut kokoukset TAMMIKUU 2012 6, 12, 19, 27 || SIS II -ohjelman hallintoneuvosto 20 || SIS–VIS-komitea (SIS II:n tekninen rakenne) 20 || Kansallisten SIS II -hankevastaavien kokous 5, 12, 19, 26 || SIS II:n testauksen neuvoa-antavan työryhmän kokous 14 || SIS II M2, testausta valmisteleva kokous HELMIKUU 2012 10, 23 || SIS II -ohjelman hallintoneuvosto 2, 9, 16, 23, 30 || SIS II:n testauksen neuvoa-antavan työryhmän kokous MAALISKUU 2012 7, 14, 21, 28 || SIS II -ohjelman hallintoneuvosto 21 || SIS–VIS-komitea (SIS II:n tekninen rakenne) 21 || Kansallisten SIS II -hankevastaavien kokous 6, 13, 20, 27 || SIS II:n testauksen neuvoa-antavan työryhmän kokous HUHTIKUU 2012 5, 19, 26 || SIS II -ohjelman hallintoneuvosto 24 || SIS–VIS-komitea (SIS II:n tekninen rakenne) 24 || Kansallisten SIS II -hankevastaavien kokous 4, 11, 18, 25 || SIS II:n testauksen neuvoa-antavan työryhmän kokous TOUKOKUU 2012 9, 16, 23 || SIS II -ohjelman hallintoneuvosto 23 || SIS–VIS-komitea (SIS II:n tekninen rakenne) 23 || Kansallisten SIS II -hankevastaavien kokous 8, 15, 22, 29 || SIS II:n testauksen neuvoa-antavan työryhmän kokous KESÄKUU 2012 7, 14, 21 || SIS II -ohjelman hallintoneuvosto 21 || SIS–VIS-komitea (SIS II:n tekninen rakenne) 21 || Kansallisten SIS II -hankevastaavien kokous 6, 13, 20 || SIS II:n testauksen neuvoa-antavan työryhmän kokous [1] Neuvoston asetus (EY) N:o 1104/2008, annettu 24 päivänä lokakuuta 2008, siirtymisestä Schengenin tietojärjestelmästä (SIS 1+) toisen sukupolven Schengenin tietojärjestelmään (SIS II) (EUVL L 299, 8.11.2008, s. 1). [2] Neuvoston päätös 2008/839/YOS, tehty 24 päivänä lokakuuta 2008, siirtymisestä Schengenin tietojärjestelmästä (SIS 1+) toisen sukupolven Schengenin tietojärjestelmään (SIS II) (EUVL L 299, 8.11.2008, s. 43). [3] Neuvoston asetuksen (EY) N:o 1104/2008 ja neuvoston päätöksen 2008/839/YOS yhteinen 8 artikla. [4] 24 päivänä lokakuuta 2008 annetun neuvoston asetuksen (EY) N:o 1104/2008 ja 24 päivänä lokakuuta 2008 tehdyn neuvoston päätöksen 2008/839/YOS yhteinen 10 artiklan 3 kohta. [5] Neuvoston asetuksen (EY) N:o 1104/2008 ja neuvoston päätöksen 2008/839/YOS yhteinen 9 artiklan 1 kohta. [6] Toisen sukupolven Schengenin tietojärjestelmän (SIS II) perustamisesta, toiminnasta ja käytöstä 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1987/2006 (EUVL L 381, 28.12.2006, s. 4) ja toisen sukupolven Schengenin tietojärjestelmän (SIS II) perustamisesta, toiminnasta ja käytöstä 12 päivänä kesäkuuta 2007 tehdyn neuvoston päätöksen 2007/533/YOS (EUVL L 205, 7.8.2007, s. 63) yhteinen 4 artikla. [7] Euroopan parlamentin ja neuvoston asetus (EU) N:o 1077/2011, annettu 25 päivänä lokakuuta 2011, vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavan eurooppalaisen viraston perustamisesta (EUVL L 286, 1.11.2011, s. 1). [8] Neuvoston asetus (EU) N:o 541/2010, annettu 3 päivänä kesäkuuta 2010, siirtymisestä Schengenin tietojärjestelmästä (SIS 1+) toisen sukupolven Schengenin tietojärjestelmään (SIS II) annetun asetuksen (EY) N:o 1104/2008 muuttamisesta (EUVL L 155, 22.6.2010, s. 19) ja neuvoston asetus (EU) N:o 542/2010, annettu 3 päivänä kesäkuuta 2010, siirtymisestä Schengenin tietojärjestelmästä (SIS 1+) toisen sukupolven Schengenin tietojärjestelmään (SIS II) tehdyn päätöksen 2008/839/YOS muuttamisesta (EUVL L 155, 22.6.2010, s. 23); kyseisillä säädöksillä lisätään siirtymissäädöksiin 17 a artikla. [9] Neuvoston asetuksen (EY) N:o 1104/2008 ja neuvoston päätöksen 2008/839/YOS yhteinen 18 artikla.